किरण सिंह की कहानियों पर ज़िक्र के लिए इस कहानी को चुनने का मकसद दरअसल उन केंद्रीय चिंताओं को भी सामने लाना है जिनके बीच से उनकी कहानियां बनती है। उनकी सारी कहानियों में एक लैंगिक संवेदना जैसे लगातार सक्रिय रहती है- किसी और उचित पद के अभाव में हम इसे उनकी कथा में निहित स्त्री-कथा कह सकते हैं। दूसरी बात यह कि वे इन कहानियों में मिथकों और कथाओं के पाठ और पुनर्पाठ करती हैं, कई बार उन्हें बिल्कुल पलट भी देती हैं। आखिर वह सावित्री किन्हें भाएगी जो अपने सत्यवान का नाम ले लेकिन दूसरों से रिश्ते बनाए? तीसरी बात यह कि वे इन सारी कथाओं में मूलभूत मानवीय मूल्यों पर जैसे लगातार तीखी बहस बनाए रखती हैं। चौथी बात उनकी कहानियों की वह नाटकीयता है जिसे वे शिल्प के स्तर पर भी संभव करती हैं और कथ्य के स्तर पर भी। इस नाटकीयता का प्रभाव ऐसा तीखा है कि कई बार हम यथार्थ की उपेक्षा करने का सहज आकर्षण नहीं छोड़ पाते। इस नाटकीयता के भी दो पक्ष हैं- एक तरह की उदात्तता वह अपने कथा-विधान में पैदा करती हैं जो बहुधा आम जीवन में हमें नहीं दिखती। इसके अलावा वे जो भाषा चुनती हैं, उसमें उस कथा-परिवेश की सारी खूबियां तो होती ही हैं, लेखिका की वह विरल छाप भी होती है जो उसे बहुत गहन और मार्मिक बनाती है।